KOMMISSIONENS FORORDNING (EF) Nr. 2091/98 af 30. september 1998 om opdelingen af Fællesskabets fiskerflåde på fartøjskategorier og Fællesskabets fiskeriindsats inden for rammerne af de flerårige udviklingsprogrammer

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur (1), ændret ved forordning (EF) nr. 1181/98 (2), særlig artikel 13, og

ud fra følgende betragtninger:

Ifølge artikel 5 i Rådets forordning (EF) nr. 3699/93 af 21. december 1993 om kriterier og betingelser for EF-strukturinterventioner inden for fiskeri, akvakultur og forarbejdning og afsætning af fiskerivarer og akvakulturprodukter (3), senest ændret ved forordning (EF) nr. 25/97 (4), blev der ved Kommissionens beslutninger 98/119/EF og 98/131/EF (5) vedtaget flerårige udviklingsprogrammer; de data, der er nødvendige for at overvåge disse programmer, må fremsendes til Kommissionen, herunder data vedrørende fiskeriindsatsen for de enkelte fartøjer eller opdelt på fartøjskategorier eller på fiskeri alt efter situationen;

Kommissionens forordning (EF) nr. 2090/98 (6), fastlægger grundlaget for fremsendelsen af data til Fællesskabets fortegnelse over fiskerfartøjer;

de fremsendte data vedrørende fiskerflådens opdeling på fartøjskategorier og på fiskeriindsats bør referere til de data, der findes i Fællesskabets fortegnelse over fiskerfartøjer;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Fiskeri og Akvakultur -

UDSTEDT FØLGENDE FORORDNING:

Artikel 1

Medlemsstaten skal meddele den fartøjskategori, til hvilken det enkelte fartøj i fiskerflåden hører, eller enhver ændring i den fartøjskategori, til hvilken et eksisterende fartøj i fiskerflåden hører, til Fællesskabets fortegnelse over fiskerfartøjer i overensstemmelse med bestemmelserne i forordning (EF) nr. 2090/98.

Koderne for fartøjskategorierne fremgår af bilag I.

De pågældende fartøjer skal identificeres gennem deres interne nummer i Fællesskabets fortegnelse over fiskerfartøjer, jf. bilag I til forordning (EF) nr. 2090/98.

Artikel 2

Med hensyn til hver fartøjskategori, for hvilken medlemsstaterne forelægger Kommissionen et program for reduktion af fiskeriindsatsen, enten pr. fiskeri i overensstemmelse med artikel 6 i Rådets beslutning 97/413/EF (7) eller pr. fartøjskategori for at indhente eventuelle forsinkelser vedrørende det foregående flerårige udviklingsprogram, til dels gennem aktivitetsnedskæringer, gælder følgende procedurer:

- medlemsstaten indsamler individuelle data om fiskeriindsatsen for hvert af de fartøjer, der indgår i fartøjskategorien, eller fiskeriet

- medlemsstaten foretager edb-registrering af disse data

- individuelle og samlede data pr. fartøjskategori eller fiskeri indsendes hvert år for det foregående kalenderår til Kommissionen senest den 31. marts ifølge bestemmelserne i skema A og B i bilag II til denne forordning.

Artikel 3

For fartøjskategorier, der benytter ikke-faststående redskaber, og som ikke omfattes af de programmer, der er nævnt i artikel 2, indsamler og behandler medlemsstaterne minimumsdata, omhandlet i bilag II, der giver mulighed for at fastslå, at disse kategoriers aktivitetsniveauer ikke øges, eller, hvis de øges, for at vurdere disse forøgelser. I den forbindelse følges nedenstående procedurer:

- medlemsstaten varetager indsamlingen og behandlingen af minimumsdata omhandlet i bilag II, der gør det muligt at følge udviklingen i de pågældende kategoriers fiskeriaktivitet. De valgte stikprøvemetoder for hver fartøjskategori og værdien af de statistiske parametre, som beskriver præcisionen af estimationerne af fiskeriindsatsen, meddeles Kommissionen på det tidspunkt, hvor de tages i anvendelse. Enhver anden procedure, som giver resultater med en tilsvarende præcision, kan accepteres under forudsætning af Kommissionens godkendelse

- resultaterne indsendes hvert år for det foregående kalenderår til Kommissionen senest den 31. marts ifølge bestemmelserne i skema B i bilag II til denne forordning

- når en medlemsstat konstaterer, at en given fartøjskategoris aktivitet er øget, beregner den indvirkningen af denne forøgelse på fiskeriindsatsen for denne kategori og indsender resultaterne til Kommissionen ifølge bestemmelserne i artikel 2.

Artikel 4

Medlemsstaterne tilsender Kommissionen de data, der henvises til i denne forordning, med digital transmission via telekommunikationsnettet, jf. de detaljerede bestemmelser og koder i bilag I og II. Kommissionen anerkender modtagelsen af meddelelserne, så snart de er blevet valideret i databasen.

Artikel 5

Rettelser til fejlagtige oplysninger indsendes til Kommissionen senest 30 dage efter, at fejlen er opdaget.

Artikel 6

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 30. september 1998.

På Kommissionens vegne

Emma BONINO

Medlem af Kommissionen

(1) EFT L 389 af 31. 12. 1992, s. 1.

(2) EFT L 164 af 9. 6. 1998, s. 1.

(3) EFT L 346 af 31. 12. 1993, s. 1.

(4) EFT L 6 af 10. 1. 1997, s. 7.

(5) EFT L 39 af 12. 2. 1998, s. 1, 9, 15, 21, 27, 34, 41, 47, 53, 59, 65, 73 og 79.

(6) Se side 27 i denne Tidende.

(7) EFT L 175 af 3. 7. 1997, s. 27.

BILAG I

>TABELPOSITION>

>TABELPOSITION>

BILAG II

FISKERIINDSATS DEFINITION AF, HVILKE DATA DER SKAL MEDDELES, OG BESKRIVELSE AF RECORD

>TABELPOSITION>

>TABELPOSITION>

>TABELPOSITION>